Torstein Slungård

Torstein Slungård (født 5. september 1931 i Stjørdal i Nord-Trøndelag, død 14. august 2009 på Dovre i Oppland) var en norsk offentlig tjenestemann og politiker (V).

Han vokste opp i Meråker som sønn av Jon Slungård og Kirsten Ydstines, som forpaktet Søndre (Søgard) Nustad for Meraker Brug. Han tok artium ved Gudbrandsdal landsgymnas i 1953 og juridisk embedseksamen ved Universitetet i Oslo i 1961. I studietiden var han formann i Studentvenstrelaget høsten 1955 og våren 1956, så landssekretær i Unge Venstre 1956–1958. Han giftet seg i 1953 med Ingrun Guddal fra Dovre, som også har vært Venstre-politiker.

Etter studiene var Slungård rådmannssekretær i Lillestrøm kommune i 1961, sekretær i Arbeidsdirektoratet i 1962 og rådmannssekretær for sosial-, skole- og boligrådmannen i Bærum kommune 1962–1964.

I 1964 ble han ansatt som sekretær for Venstres stortingsgruppe. Slungård var statssekretær for statsråd Helge Seip og senere Helge Rognlien i Kommunaldepartementet under Borten-regjeringen 1965–1971, men hadde et kort avbrekk i 1969 for å kunne stille til Stortinget; han var Venstres 1. vararepresentant fra Akershus 1965–1973. Seip ønsket å løse etterkrigstidens boligmangel, så de la «vekt på å aktivisere kommunene gjennom utarbeiding av rullerende boligbyggingsprogrammer og en aktiv kommunal tomtepolitikk». Olav Garvik har beskrevet Slungård som «en bulldozer av en statssekretær». Da Seip valgte å fratre som statsråd på grunn av motsetningene i Borten-regjeringen om EEC/EF, var Slungård på tale som hans etterfølger, men møtte motstand fra blant andre Gunnar Garbo og Halfdan Hegtun og fortsatte som statssekretær. Slungård brøt med Seip over EF-saken under Venstres landsmøte i 1972, da partiet sprakk. Slungård var redaktør ved Venstres pressekontor før han gikk tilbake til embedsverket i 1972 som sekretariatsleder for Lokaliseringsutvalget.

Slungård var medlem av Nittedal kommunestyre i 28 år, herav ordfører 1976–1977. Han var også Akershus' fylkesvaraordfører 1972–1975 og nestformann i Venstre. Av styreverv kan nevnes styreformann i Norsk institutt for by- og regionforskning, Akershus Energi og Fylkeskraft Østlandet samt styremedlem i Kommunenes Sentralforbund.

Fra 1977 var han regionsjef og senere underdirektør i Distriktenes utbyggingsfond. Han bodde den siste delen av sitt liv på Dovre, hvor han var regionsjef for næringsutvikling i seks kommuner i Nord-Østerdalen.

Referanser

Eksterne lenker 
 
 

Statssekretærer fra Venstre
Statssekretærer i Regjeringen Borten
Ordførere i Nittedal
Venstre-ordførere i Akershus
Vararepresentanter til Stortinget
Unge Venstres ledelse
Norske embets- og tjenestemenn
Personer fra Stjørdal kommune